CELEX: 62008TN0338
Language: ro
Date: 2008-08-11 00:00:00
Title: Cauza T-338/08: Acțiune introdusă la 11 august 2008 — Stichting Natuur en Milieu și Pesticide Action Network Europe/Comisia

22.11.2008   
            
            
               RO
            
            
               Jurnalul Oficial al Uniunii Europene
            
            
               C 301/40
            
         Acțiune introdusă la 11 august 2008 — Stichting Natuur en Milieu și Pesticide Action Network Europe/Comisia
   (Cauza T-338/08)
   (2008/C 301/69)
   Limba de procedură: olandeza
   Părțile
   
      Reclamante: Stichting Natuur en Milieu (Utrecht, Țările de Jos) și Pesticide Action Network Europe (Londra, Regatul Unit) (reprezentanți: B. Kloostra și A. van den Biesen, avocați)
   
      Pârâtă: Comisia Comunităților Europene
   Concluziile reclamantelor
   
               —
            
            
               Anularea deciziilor Comisiei din 1 iulie 2008 adresate reclamantelor;
            
         
               —
            
            
               obligarea Comisiei să examineze pe fond cererile de reexaminare internă;
            
         
               —
            
            
               obligarea Comisiei la plata cheltuielilor de judecată.
            
         Motivele și principalele argumente
   Reclamantele au solicitat Comisiei să reexamineze Regulamentul nr. 149/2008 (1), în conformitate cu titlul IV din Regulamentul nr. 1367/2006 (2). Prin scrisorile din 1 iulie 2008, Comisia a respins aceste solicitări ca inadmisibile pentru motivul că regulamentul contestat nu poate fi considerat drept o măsură cu aplicare individuală sau drept un ansamblu de măsuri.
   În susținerea cererii, reclamantele afirmă în primul rând că Regulamentul nr. 149/2008 constă dintr-un ansamblu de decizii. Regulamentul s-ar aplica unui grup bine definit și prestabilit de produse și de substanțe active.
   În această privință, reclamantele invocă de asemenea conținutul Regulamentului nr. 396/2005 (3). Potrivit articolului 6 din acest regulament, o cerere separată de modificare poate fi prezentată în ceea ce privește conținutul maxim stabilit pentru fiecare reziduu. Această posibilitate ar fi acordată și organizațiilor care fac parte din societatea civilă și care, precum reclamantele, sunt interesate de protecția sănătății. Prin urmare o decizie cu privire la o astfel de cerere ar trebui să fie o decizie care să se refere în mod specific la un anumit produs sau la o substanță activă anume. Același raționament ar trebui,să fie urmat în ceea ce privește conținuturile maxime ale reziduurilor stabilite prin Regulamentul nr. 149/2008.
   În subsidiar, reclamantele afirmă că Regulamentul nr. 149/2008 privește o decizie care se încadrează în domeniul de aplicare al articolului 6 alineatul (1) din Convenția de la Aarhus (4). Într-adevăr, acestea se referă la o decizie care le privește direct și individual, astfel încât sunt îndeplinite condițiile prevăzute la articolul 230 al patrulea paragraf CE.
   
      (1)  Regulamentul (CE) nr. 149/2008 al Comisiei din 29 ianuarie 2008 de modificare a Regulamentului (CE) nr. 396/2005 al Parlamentului European și al Consiliului, prin elaborarea anexelor II, III și IV de stabilire a conținuturilor maxime aplicabile reziduurilor pentru produsele care fac obiectul anexei I la regulamentul menționat (JO L 58, p. 1).
   
      (2)  Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului (JO L 264, p. 13, Ediție specială, 15/vol. 17, p. 126).
   
      (3)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (text cu relevanță pentru SEE) (JO L 70, p. 1, Ediție specială, 03/vol. 63, p. 55).
   
      (4)  Convenția privind accesul la informații, participarea publicului la luarea deciziilor și accesul la justiție în probleme de mediu (JO L 124, p. 4, Ediție specială, 15/vol. 14, p. 204).